የህብረቱ 24ኛ የመሪዎች ጉባኤ የአህጉሪቱ ሴቶች ሁለንተናዊ ተጠቃሚነት ላይ ያተኩራል
 – የአፍሪካ ህብረት 24ኛ የመሪዎች ጉባኤ የፊታችን አርብና ቅዳሜ ”2015 ሴቶችን በማብቃትና በልማት ለአፍሪካ የ2063 አጀንዳ መሳካት”በሚል መሪ ቃል የሚካሄድ ሲሆን፥ ጉባኤው ከአህጉሪቱ ጉዳዮች ጎን ለጎንም የሴቶች እኩል የኢኮኖሚ ተጠቃሚነት ላይ ያተኩራል ።ታርሶ ምግብን ሊሰጥ የሚችል ሰፊ መሬት እያላት በአመት እስከ 50 ቢሊዮን የአሜሪካን ዶላርን ለምግብ ግዥ የምታወጣው አፍሪካ አሳሳቢ ሁኔታ ላይ እንድትገኝ አድርጓታል ።ለዚህም ትኩረት ለመስጠት በማለም ከባለፈው የፈረንጆቹ አመት ጀምሮ ለአስር አመታት መሪዎቿ አጠቃላይ ስብሰባ እንደ አፍሪካ ህብረት ሲያደርጉ ግብርናና የምግብ ዋስትና የሚለውን መሪ ቃል እንዲያስቀድሙ ተደርጓል ።መሪ ቃሉ ግን የአፍሪካ ሴቶች በአህጉሪቱ ግብርና ውስጥ የ70 በመቶውን የሰው ሀይል ቦታ የሚሞሉትን ሴቶች ዘንግቷል።ለዘርፉ በርካታ የሴቶች  የሰው ሃይልን  በማበርከትም አፍሪካ ከሌሎች አህጉራት ቀዳሚ ብትሆንም በተቃራኒው ሴቶች በዚህች አህጉር ባላቸው ማህበራዊ ቦታ ምክንያት ከአለም አነስተኛ የንብረት ባለቤትነት ስፍራን ይዘው ይታያሉ ።የአፍሪካ ህብረት ኮሚሽን ሊቀመንበር ዶክተር ንኮሳዛና ድላሚኒ ዙማ ይህ የሆነው በአህጉሪቱ ሴቶች በብዛት በግብርና ይሰማሩ እንጂ የካፒታል ባለቤት እንዲሆኑ ባለመደረጉ ነው ይላሉ ።የአፍሪካ ህብረት 50ኛ አመቱን ከአመት በፊት ሲያከብር ለአህጉሪቱ የ2063 የሀምሳ አመት ራእይን የነደፈ ሲሆን፥ ለራዕዩ መሳካት የህዝቦችን እኩልነት ያረጋገጠች አህጉር መፈጠር ይገባል ነው ያሉት የህብረቱ የኢኮኖሚ ጉዳዮች ኮሚሽነር ዶክተር ሙታይ ማሩፒንግ ።የእኩልነቱ ጉዳይ ሲነሳ የአህጉሪቱን ግማሽ ህዝብ የሚወክሉት ሴቶች አሁን ያሉበት ደረጃ ይነሳል ።በትምህርት ዘርፍ በተያዘው የፈረንጆቹ አመት የመጀመሪያ ደረጃ ትምህርትን ያገኙ አፍሪካውያን ሴቶች 72.6 በመቶ ለማድረስ ታስቧል ነገር ግን እድሜያቸው ከ15 በላይ ከሆኑ የአህጉሪቱ ሴቶች 49 በመቶዎቹ እስካሁን ማንበብና መጻፍን አይችሉም ።በአህጉሪቱ የሴቶች አነስተኛ ማህበራዊ ተቀባይነት አናሳ መሆን ሌላ መገለጫ አለው፥ በየአመቱ በአለም 15 ሚሊዮን ሴቶች ያለ እድሜያቸው ወደ ጋብቻ እንዲገቡ ይገደዳሉ፣ በ41 ሀገራትም ይህ ይታያል 30ዎቹ ሀገራትም ከአፍሪካ ናቸው ።አፍሪካ ለዛሬ ሀምሳ አመት ራእይ ስታስቀምጥ ለእነዚህ ጉዳዮች ምላሽ የማትሰጥ ከሆነ ጊዜው ሲደርስ ተመሳሳይ ችግርን የምታወራ አህጉር መሆኗ አይቀርም፤ ስለሆነም ለአፍሪካ እድገት የምናስብ ከሆነ ስለሴቶቻችን የምናወራው የዎርክ ሾፕ ማዳመቂያ ብቻ እንዳይሆኑ  ነው ይላሉ ዶክተር ድላሚኒ ዙማ ።የአፍሪካ ሀገራት ከሴቶች አንጻር እርስ በእርሳቸው ሊለዋወጧቸው የሚችሉ ልምዶች ይኖራሉ ያሉት የህብረቱ ኮሚሽን ሊቀመንበር፥ ኢትዮጵያን ከሴቶች የመሬት ባለቤትነት መብት አንጻር ተምሳሌት ልትሆን ትችላለች ብለዋል ።ከዚህ ጋር አብሮ የሚነሳው ሴቶችን የስራ ፈጠራ ባለቤት እንዲሆ የየሀገራቱ የፋይናንስ ተቋማት ያላቸውን ክፍተት በማየት የገንዘብ አቅርቦት ማሳደጉ ላይ አተኩሮ መስራት ላይ ይገባቸዋል።የአህጉሪቱ እቅድ ከዚህም አልፎ በየሀገራቱ ከፍተኛ ምክር ቤቶች የሀገራቸውን እጣ ፈንታ የሚወስን ውሳኔን ከሚያሳልፉት አባላት መካከል ግማሾቹ ሴቶች እንዲሆኑ የ2063 ራእይ ያስቀምጣል ።በዚህ መለኪያ ኢትዮጵያን ጨምሮ አንዳንድ ሀገራት ጥሩ ደረጃ ላይ ቢገኙም ብዙዎቹ የከፍተኛ ምክር ቤት ሴት አባሎቻቸውን ሩብ ማድረስ አልቻሉም ፣ ሴቶች በዚህ ደረጃ መታየታቸውም ጾታን መሰረት ያደረገ የሀብት ክፍፍሉን ያሳድገዋል ነው ያሉት ዶክተር ድላሚኒ ዙማ ።የዘንድሮው የአፍሪካ ህብረት ጉባኤም 50 በመቶ የሚሆነውን ህዝብ ለአፍሪካ የሚያዋጡትን ሴቶች በሁሉም መስኮች 50 በመቶ ተጠቃሚ ማድረግ ላይ ያልማል ። (ኤፍ.ቢ.ሲ)